**לילה וצמחים Night and Plants**

טליה ישראלי היא ציירת משוטטת, הממשיכה בדרכם של אמנים רבים, מאונורה דומייה הצרפתי, אדוארד הופר האמריקאי ועד עידו בר-אל הישראלי, אשר הפכו את חווית ההליכה והחיפוש בעיר למקור השראה רעיוני וחומרי ביצירתם. דומייה, בן אמצע המאה ה-19, השתמש במראות העיר כמבטאי פערים חברתיים וכלכליים, הדרים באותו מרחב אורבני. הופר, בן המחצית הראשונה של המאה ה-20, שיקף את הבדידות והניכור האנושי כריק קיומי, המתקיים בחללים מעוצבים של חדרי המתנה, בתי מלון, משרדים, מסעדות ותחנות דלק. בר-אל, לעומתם, דולה חומרי יצירה פיזיים מהרחוב, דוגמת דלתות ושלטים, אשר משמשים כמצע חומרי לעבודות הציור שלו ומקימים לתחייה את אותם שרידים דומסטיים בשימוש משני-אמנותי.

במאמרו "לקרוא את העיר"[[1]](#footnote-1), עומד עודד מנדה לוי על נקודות המוצא השונות בחוויית השיטוט העירוני של האמן היוצר. הוא מבחין בין ייצוגים אמנותיים-ספרותיים שונים, היכולים לאפיין גם את עבודתה של ישראלי. ראשית, מציין מנדה לוי את נקודת התצפית ה"פנים עירונית", אותה קולט האמן היוצר בעודו עובר במרחב האורבני, ניזון מהמראות המשתנים תדיר: אנשים חולפים, אובייקטים נעים וזוויות מבט, שלעולם אינן קופאות במקומן. האמן המשוטט מהווה חלק מאותה תנועה בלתי פוסקת, שמראותיה התזזיתיים "כמעט אינם ניתנים לעיכול", ושאותם הוא מנסה למפות. כזו היא תנועתה של טליה ישראלי, הנעה במרחב העירוני כציידת, ממירה מראות ותחושות לדימויים מתומצתים של הוויה פרטית במרחב זר ושומם. אותה הוויה מתגלעת תחת עינה כמסקרנת ומאיימת.

לצד אותה תנועה פנימית, שהאמן נע בתוכה, מסייע להיווצרותה ומנסה ללכוד ביצירתו, ישנה התבוננות שנייה, מרוחקת יותר. למשל, נקודת תצפית עילית, ממעוף הציפור או מגבעה, החולשת על העיר שלמרגלותיה. דרך התבוננות זו, הקולטת את המרחב האורבני באופן כללי יותר, ניכרת בציוריה של טליה ישראלי מהשנים 2009-2008. ציורים אלה, המציגים פרברי שינה, משובצים במבנים ובתים, הטובלים בגינות ירק פסטורליות. הנופים הופכים מופשטים, גנריים, ונדמים לעיתים כמרחבים פלסטיים בדויים, קולנועיים במובנם הסכמטי, התפאורתי. השימוש, שעושה הציירת, במפות ובדימויים עיליים ממנוע החיפוש של Google Earth, ממחיש את עינו של 'האח הגדול', המפקחת וממשטרת את המרחב הציבורי, בתוכו מתנייד האדם הפרטי כחייל במשחק או כעכבר בתנאי מעבדה.

נקודת המבט השלישית, עליה עומד מנדה לוי במאמרו, היא ההתבוננות הפנים עירונית, המתקיימת בשעות החשיכה. במהלכה מיטשטשים פרטיו של המרחב הציבורי בחסות העלטה, המאחדת את כלל הפרטים. עם זאת, צצים מראות, אשר באור היום, נבלעים בשאון העיר. כך עולים אל קידמת הבמה תמרורים ושלטים, אורות בחלונות הבתים, מנורות רחוב ועוד, החומקים ממבטו של המתבונן בשעות היום. העלטה נוסכת אופי מסתורי בעיר: מדרכות, חניונים וסמטאות הופכים אפופי סוד ומסתורין, צופנים תחושות מתח וסכנה, האורבת למטייל הלילי. המתבונן בציוריה של ישראלי, הופך בעל כורחו למציצן בסצינות, שייתכן ומועצמות בראשה של האמנית.

מבטה הבוחן של טליה ישראלי, הסוקר וסורק את המרחב הציבורי-עירוני ובייחוד את פרטי האדריכלות שבו, מתכווץ ומתרחב כצמצם מצלמה, מאתר נקודות סימביוטיות בין האדם הפרטי למעטפת בתוכה הוא מתקיים. כבר בראשית דרכה האמנותית, ניתן היה להבחין ביכולות אלה של ישראלי. במסעותיה אל מפעלי תעשיה ורישומם, מגולמת אותה סימביוזה ציבורית-פרטית. בציורים מהשנים 2007-2005, נגלו לצופה , בין היתר, מראותיו של מפעל לייצור תרופות באיזור תעשייה דרומי, שעברו רדוקציה גרפית תחת מכחולה של ישראלי, עד הזרתם הכמעט מוחלטת. יש וניתן לאתר את השפעתם של הילה וברנד בכר, אמני הצילום הטיפולוגי הגרמניים, על סדרת עבודות זו. בשיטוטיהם ברחבי גרמניה שלאחר מלחמת העולם השנייה, יצרו הבכרים אינדקס ויזואלי של מאות מפעלים, תחנות כוח, מגדלי מים ומחסנים שננטשו ללא שימוש, מותירים אחריהם אדריכלות תעשייתית מונומנטלית. אולם, בעוד מבטם של הזוג בכר על אותם מבנים נותר רישומי-חיצוני, סימטרי ונקי, מבטה של ישראלי פולש אל קרביו של המקום. בסדרת ציורים זו, משרטטת ישראלי תמונת תקריב חקרנית של המקומות הסמויים מהעין, המשפיעים במישרין ובעקיפין, כאותו 'אח גדול', על חייו של הציבור. התרופות המיוצרות במפעלים אלו, הגם שבאות להיטיב עם קהל הצרכנים, הופכות אותו באחת גם לתלוי בהן. ישראלי מנסה לעמוד על תכונותיהם כמקומות פעילים ומשפיעים. בהיותם ריקים מנוכחות אנושית, מבני תעשיית התרופות נראים בציורים כמערך מופשט של צינורות, עורקים ושסתומים, המדמים את פנים הגוף בו הם עתידים להיטמע. ממנגנון ביורוקראטי מנוכר וסטרילי, הם הופכים להצצה תוך גופית, מוסדית ופרטית.

בציוריה מהשנה האחרונה (2011-2010) ניתן לראות, כי מבטה הבוחן של ישראלי מושתת על אבריו החשופים של הכרך. בעודה נעה כחוקרת סמויה בחסות האפילה, היא מאתרת את נקודות התורפה של העיר השרירית, בהן בנייניה מתפרקים לזוויות ומרקמים, חזיתם נמסה והם מתפוגגים תוך השלת עורם המטוייח. הג'ונג'ל העירוני מתפקע מהפרות הסדר, רוחש חיים חושניים וסודיים.

1. עודד מנדה לוי, "לקרוא את העיר", פנים, גיליון 13, מאי 2000 [↑](#footnote-ref-1)